Document ID: 32007L0057

DIREKTIVA KOMISIJE 2007/57/ES
z dne 17. septembra 2007
o spremembi nekaterih prilog k direktivam Sveta 76/895/EGS, 86/362/EGS, 86/363/EGS in 90/642/EGS glede mejnih vrednosti ostankov ditiokarbamatov
(Besedilo velja za EGP)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Direktive Sveta 76/895/EGS z dne 23. novembra 1976 o določanju najvišjih dovoljenih ravni za ostanke pesticidov v in na sadju in zelenjavi (1) ter zlasti člena 5 Direktive,
ob upoštevanju Direktive Sveta 86/362/EGS z dne 24. julija 1986 o določanju mejnih vrednosti ostankov pesticidov v in na žitih (2) ter zlasti člena 10 Direktive,
ob upoštevanju Direktive Sveta 86/363/EGS z dne 24. julija 1986 o določitvi mejnih vrednosti ostankov pesticidov v in na živilih živalskega izvora (3) ter zlasti člena 10 Direktive,
ob upoštevanju Direktive Sveta 90/642/EGS z dne 27. novembra 1990 o določitvi najvišjih dovoljenih vrednosti ostankov pesticidov v in na nekaterih proizvodih kmetijskega izvora, vključno s sadjem in zelenjavo (4), ter zlasti člena 7 Direktive,
ob upoštevanju naslednjega:
(1)
Mejne vrednosti ostankov (MRL) odražajo uporabo najmanjših količin pesticidov, potrebnih za učinkovito varstvo rastlin, uporabljenih na tak način, da je količina ostankov najmanjša možna in toksikološko sprejemljiva, zlasti glede ocenjenega vnosa s hrano.
(2)
MRL za pesticide se nenehno pregledujejo in spreminjajo, da se tako upoštevajo nove informacije, vključno z novimi ali spremenjenimi uporabami. Komisija je prejela informacije o novih ali spremenjenih uporabah, zaradi česar je treba spremeniti vrednosti ostankov za maneb, mankozeb, metiram, propineb in tiram.
(3)
Aktivna snov ziram je bila vključena v Prilogo I k Direktivi Sveta 91/414/EGS (5) z Direktivo Komisije 2003/81/ES (6). Vključitev v Prilogo I k Direktivi 91/414/EGS je temeljila na oceni predloženih informacij za predlagano uporabo. Razpoložljive informacije so bile pregledane in zadostujejo za določitev nekaterih MRL.
(4)
MRL na ravni Skupnosti za maneb, mankozeb, metiram, propineb in tiram so že določene z direktivami 76/895/EGS, 86/362/EGS, 86/363/EGS in 90/642/EGS. Navedene vrednosti so se upoštevale pri sprejemanju MRL, ki jih zadeva ta direktiva. MRL so določene za celo skupino navedenih pesticidov, ki so znani tudi kot ditiokarbamati, saj v rutinskem spremljanju ni mogoče posamično določiti ostankov maneba, mankozeba, metirama, propineba, tirama in zirama. Vendar za propineb, tiram in ziram obstajajo posamične metode, čeprav niso rutinske. Navedene metode je treba uporabiti za vsak primer posebej, če se zahteva posebno določanje količine za propineb, ziram in/ali tiram.
(5)
Poročila Komisije o pregledu, ki so bila pripravljena za vključitev zadevnih aktivnih snovi v Prilogo I k Direktivi 91/414/EGS, so za navedene snovi določila sprejemljiv dnevni vnos (ADI) in po potrebi akutni referenčni odmerek (ARfD). Izpostavljenost potrošnikov živilskim proizvodom, tretiranih z zadevno aktivno snovjo, je bila ocenjena in ovrednotena v skladu s postopki Skupnosti. Upoštevane so bile tudi smernice, ki jih je objavila Svetovna zdravstvena organizacija (7), in mnenje Znanstvenega odbora za rastline (8) o uporabljeni metodologiji. Ugotovljeno je bilo, da predlagane MRL ne bodo povzročile prekoračitve navedenih ADI ali ARfD.
(6)
MRL je treba določiti na spodnji meji analitskega določanja, kadar dovoljene uporabe fitofarmacevtskih sredstev nimajo za posledico zaznavnih količin ostankov pesticidov v ali na živilu, ali kadar ni dovoljenih uporab, ali kadar uporabe, ki so jih države članice dovolile, niso podprte s potrebnimi podatki, ali kadar uporabe v tretjih državah, ki imajo za posledico ostanke v ali na živilih, ki se lahko dajo na trg v Skupnosti, niso podprte s takimi potrebnimi podatki.
(7)
Zato je treba MRL iz prilog k direktivam 76/895/EGS, 86/362/EGS, 86/363/EGS in 90/642/EGS spremeniti, da se omogočita ustrezen nadzor in kontrola prepovedi njihove uporabe ter da se zaščiti potrošnik. Če so bile MRL že določene v prilogah k navedenim direktivam, jih je primerno spremeniti. Če MRL še niso bile določene, je primerno, da se prvič določijo.
(8)
Direktive 76/895/EGS, 86/362/EGS, 86/363/EGS in 90/642/EGS je zato treba ustrezno spremeniti.
(9)
Ukrepi, predvideni s to direktivo, so v skladu z mnenjem Stalnega odbora za prehranjevalno verigo in zdravje živali -
SPREJELA NASLEDNJO DIREKTIVO:
Člen 1
V Prilogi II k Direktivi 76/895/EGS se črta vnos v zvezi s tiramom.
Člen 2
Direktiva 86/362/EGS se spremeni v skladu s Prilogo I k tej direktivi.
Člen 3
Direktiva 86/363/EGS se spremeni v skladu s Prilogo II k tej direktivi.
Člen 4
Direktiva 90/642/EGS se spremeni v skladu s Prilogo III k tej direktivi.
Člen 5
Države članice najpozneje 18. marca 2008 sprejmejo in objavijo zakone in druge predpise, potrebne za uskladitev s to direktivo. Komisiji nemudoma sporočijo besedilo navedenih predpisov in korelacijsko tabelo med navedenimi predpisi in to direktivo.
Navedene predpise uporabljajo od 19. marca 2008.
Države članice se v sprejetih predpisih sklicujejo na to direktivo ali pa sklic nanjo navedejo ob njihovi uradni objavi. Način sklicevanja določijo države članice.
Člen 6
Ta direktiva začne veljati dvajseti dan po objavi v Uradnem listu Evropske unije.
Člen 7
Ta direktiva je naslovljena na države članice.
V Bruslju, 17. septembra 2007

Labels: 3
17
6